Inspectoratul pentru Situații de Urgență SOMEȘ al județului Satu Mare a fost solicitat, în jurul orei 14:30, prin SNUAU 112, pentru asigurarea măsurilor de prevenire și stingere a incendiilor și prim ajutor la un accident rutier produs între trei autoturisme în localitatea Ciuperceni.
La locul indicat s-au deplasat 10 cadre militare de la Detașamentul de Pompieri Satu Mare cu o autospecială de stingere cu modul de descarcerare, o autospecială de descarcerare grea și o ambulanță SMURD B2.
La locul evenimentului au fost direcționate și 3 ambulanțe SAJ, dintre care una cu medic și Serviciul Voluntar pentru Situaţii de Urgenţă Agriș.
Ajunși la locul intervenției, pompierii militari au identificat 5 persoane implicate dintre care un minor cu vârsta de aproximativ 3 ani, care se afla în stop cardio-respirator.
Echipajele medicale prezente au acționat cu celeritate pentru aplicarea manevrelor de resuscitare și acordarea îngrijirilor medicale.
În ciuda eforturilor depuse de către personalul medical specializat, a fost declarat decesul minorului.
2 victime au fost transportate, conștiente, cu politraumatisme la Unitatea de Primiri Urgențe Satu Mare.
La data de 17 mai a.c., în jurul orei 14.27, polițiștii din cadrul Inspectoratului de Poliție Județean Satu Mare au fost sesizați despre producerea unui eveniment rutier, pe raza localității Ciuperceni.
Ajunși la fața locului polițiștii rutieri au constatat faptul că un conducător auto, de 49 de ani, aflat la volanul unui autoturism, ar fi intrat în coliziune cu un alt autoturism care circula din sens opus, condus de o tânără, de 20 ani.
De asemennea, un bărbat, de 31 ani, în timp ce efectua manevra de evitare a impactului cu cele două autoturisme, a intrat în șanțul de pe marginea drumului național.
În urma evenimentului rutier, două persoane majore, din autoturismul condus de tânără, au fost transportate la spital, în vederea acordării de îngrijiri medicale, iar unei minore de 3 ani, i-au fost aplicate manevre de resuscitare la fața locului.
Toți conducătorii auto au fost testați cu aparatul etilotest, rezultatele fiind negative.
În cauză, cercetările sunt continuate în vederea stabilirii cu exactitate a tuturor împrejurărilor în care s-a produs evenimentul.
CITEȘTE ȘI: ACCIDENT LA CIUPERCENI: Cum s-a produs impactul